Magène
Magène isch e Organisation in dr Normandi, wo sich drùm bemiet, di normännischi Sprooch z bewaare ùn z fördere, in de Hauptsach dur d Förderig vo musikalische Aktivitäte in de Sprooch. De Name Magène chùnt vùmene normännische Wort, wo öbe ‚no chlar, bstimmt‘ bedütet.

Magène isch 1987 z Coutances vùm Marcel Dalarun ùn em Daniel Bourdeles gründet worde. Magène isch ùff dr Halbinsel Cotentin aktiv ùn isch di einzigi verglychbari Organisation in dr ganze Normandi. D Organisation isch vorallem musikalisch aktiv ùn produziert normännischi Lieder im normännische Patois, im Gägesatz zue andre Grùppe ùn Produzänte, wo entweder ùff Französisch oder aber keltischi Musik produziere.

Andri Aktivitäte vo Magène sin kulturelli Veraastaltige ùn dr Versuech, d Sprooch au in dr Schuel z fördere. Ùff ihre Websyte duet die Organisation usserdäm e normännischs Wörterbuech, Biecher über die Sprooch, Teggscht ùn wyteri Informatione zum Normännische zuegängig mache.

S Zyyl vo Magène isch es, s Normännische vorem Usstärbe z rette ùn dur des e Deil vo de normännische Kultuur z erhalte. Usserdäm isch Magène defür, dass di verschiidne Langues d'oïl als Regionalsprooche anerkannt werde.

Diskografi 
 1989 : Calitchumbelet
 1992 : Rouogie du sei
 1994 : La louerie
 1998 : Dauns men prêchi
 2000 : Caunchounettes normaundes
 2001 : Magène en concert
 2004 : Les Ouées de Pirou
 2004 : Eun miot de souovenin
 2006 : DVD de la comédie musicale les Ouées de Pirou
 2007 : Veillie normaunde 
 2008 : Grans de sablle
 2009 : R'vans 
 2011 : La dentélyire
 2013 : Angelina - Chansons du Bessin
 2014 : Je syis magnifique !

Weblink 
 Di offizieli Syte (ùff Französisch ùn zum Deil Normännisch)

Kulturelli Organisation
Kultur z Frankriich
Normandii